Geen wêreldbeker-rugby vir SAUKArgieffoto Dit sou die SAUK glo meer as R400 miljoen uit die sak gejaag het om die Wêreldbeker-rugbytoernooi op televisie en radio uit te saai en die openbare uitsaaier kan dit eenvoudig nie bekostig nie. Madoda Mxakwe, uitvoerende hoof van die SAUK, het Dinsdag aan die parlementslede van die portefeuljekomitee vir kommunikasie gesê hulle kon nie ŉ skikking met SuperSport bereik nie, wat die plaaslike uitsaairegte vir die sportgeleentheid besit. Mxakwe het verder gesê sportregte is een van die grootste faktore wat koste by die openbare uitsaaier opjaag. “Dit sou ons 28 miljoen Amerikaanse dollar gekos het om die televisieregte vir die toernooi te bekom. Dié Wêreldbeker-toernooi begin vandeesweek in Japan. Die uitsaairegte vir radio sou ŉ verdere $60 000 beloop het en dit laat verdere produksiekoste van R900 000 buite berekening.” Mxakwe het gesê die uitsaaier het die afgelope drie jaar ongeveer R3,8 miljard uitgegee aan uitsaairegte vir sportgeleenthede maar kon nie daarin slaag om dit om te skakel in winste vir die SAUK nie. Hy het verder gesê die uitsaaier benodig oor die volgende drie jaar ongeveer R6,8 miljard om die uitsaairegte van sokker, rugby, krieket en ander sportwedstryde van nasionale belang te verkry. “Wat ons bestee het en wat ons gekry het, het net nie kommersieel sin gemaak nie. “Die SAUK kan net nie ’n ooreenkoms onderteken wat nie vir ons kommersieel lewensvatbaar is nie,” het hy gesê.